FI Euroopan unionin virallinen lehti CE 84/253

(2004/C 84 E/0300)

KIRJALLINEN KYSYMYS E-3855/03

esittäjä(t): Michl Ebner (PPE-DE) ja Paolo Pastorelli (PPE-DE) komissiolle

(16. joulukuuta 2003)

Aihe: Turvallisuus lentokentillä

Vuoden 2001 syyskuun 11. päivän tapahtumat muuttivat elämäämme radikaalisti. Terrori-iskujen pelko kuuluu nyt jokapäiväiseen elämäämme, ja näin ollen on otettu käyttöön tehostettuja julkisia turvatoimia sekä kaupungeissa että riskialttiissa kohteissa, kuten lentokentillä.

Koska maailmassa valitettavasti tapahtuu lähes päivittäin terrori-iskuja, kuten esimerkiksi Turkissa ja Irakissa, kansalaisten turvallisuus on päivänpolttava kysymys. Tätä taustaa vasten jäljempänä esitetty tilanne on varsin mielenkiintoinen.

Muutama päivä sitten kysymyksen esittäjät saapuivat Brysselin lentokentälle. Käytyään läpi tavanomaisen lähtöselvityksen ja käsimatkatavaratarkastuksen heille jäi vielä aikaa käydä syömässä yhdessä lentokentän verovapaan alueen ravintoloista. Heitä kummastuttivat matkustajien käyttöön tarjolla olleet terävät veitset. On päivänselvää, että joku paha-aikeinen henkilö voisi laittaa veitsen taskuunsa, siirtyä lähtöportille ja nousta koneeseen. Kukaan ei siinä vaiheessa enää tarkasta käsimatkatavaroita eikä matkustajia. Pelkkä harrastelijaterroristikin voisi helposti kaapata lentokoneen. Kysymyksen esittäjät huomasivat myös, että käytettäessä elektronista lähtöselvitystä kyseiseen tarkoitukseen varatuilla tiskeillä kukaan ei tarkasta matkustajan passia ensimmäisellä portilla, jolta siirrytään lähtöporteille, eikä myöskään käsimatkatavara-tarkastuksen yhteydessä. Näin ollen Brysselin lentokentällä terroristi voisi nousta ongelmitta koneeseen, vaikka Bryssel on useiden elinten eurooppalainen toimipaikka, jossa on lukuisia mahdollisia terrori-iskujen kohteita. Tätäkö on turvallisuus?

Voiko komissio ilmoittaa kantansa edellä mainittuun asiaan?

Aikooko komissio laatia lentokenttiä varten turvallisuusnormeja? Jos komissio ei aio laatia niitä, niin mihin toimiin se aikoo ryhtyä yleistä turvallisuutta koskevien normien käyttöönottamiseksi?

Loyola de Palacion komission puolesta antama vastaus

(17. helmikuuta 2004)

Arvoisat parlamentin jäsenet esittävät useita ilmailun turvallisuutta koskevia kysymyksiä. Ensiksikin on todettava, ettei jonkin tietyn lentoaseman turvallisuusvaatimuksia ole aihetta käsitellä julkisuuteen tarkoitetussa vastauksessa. Vastauksessa käsitellään sen vuoksi vain kysyjien esittämiä yleisiä kysymyksiä.

EU:ssa on sovellettu pakollisia turvavaatimuksia 19. tammikuuta 2003 jälkeen, jolloin yhteisistä siviili-ilmailun turvaamista koskevista säännöistä 16. joulukuuta 2002 annettu parlamentin ja neuvoston asetus (EY) N:o 2320/2002 (1) tuli voimaan. Asetusta on täydennetty muilla asetuksilla, joista yhdessä eritellään kaikki tavarat, joiden tuominen lentokoneeseen on EU:ssa kiellettyä.

Lentoasemien turvatarkastuspisteiden jälkeen sijaitsevia ravintoloita vaaditaan käyttämään vaarattomaksi katsottuja ruokailuvälineitä. Tässä noudatetaan samaa lähestymistapaa kuin lentokoneiden ruokailuvälineiden osalta: metalliveitset sallitaan, jos ne ovat tylsytettyjä.

Yleisesti ottaen asetus (EY) N:o 2320/2002 ja siihen liittyvät täytäntöönpanosäännöt ovat komissiossa jatkuvan uudelleentarkastelun alaisia, jotta ilmailun turvallisuustaso saataisiin korkeaksi koko Euroopan unionissa. Komissio onkin halukas lähettämään kaikille jäsenvaltioille kyselyn pyytääkseen tietoja metallisten ruokailuvälineiden käytöstä lentoasemien turvatarkastuspisteiden jälkeen sijaitsevissa ravintoloissa.

(1) EYVL L 355, 30.12.2002.